En 36-årig skagbo er varetægtsfængslet frem til den 29. september, efter han tirsdag var fremstillet i grundlovsforhør for lukkede døre ved Retten i Hjørring. Det fortæller anklager Thomas Klingenberg. Manden er sigtet for ulovlig besiddelse af et våben under særlig skærpede omstændigheder, efter lokalpolitiet fandt en skarpladt håndpistol på hans adresse i Skagen. Skagboen har erkendt, at våbnet er blevet fundet på hans adresse, men nægter at udtale sig ellers. Han har ikke kæret varetægtsfængslingen. Politiet skal nu fortsætte deres efterforskning for at finde ud af, om pistolen tilhører manden, og om den er blevet brugt til at affyre skud. Derefter skal der tages stilling til, hvornår sagen skal for retten. Den 36-årige er sigtet for brud på straffelovens § 192a om våbenbesiddelse. Her er der en strafferamme på minimum to års fængsling, der kan gå helt op til otte år.

Referat:
En 36-årig mand fra Skagen er tirsdag blevet varetægtsfængslet frem til den 29. september for besiddelse af et skarpladt håndvåben.